《梦仙谣三首》
唐代·王毂

前程渐觉风光好，琪花片片粘瑶草。

有人遗我五色丹，一粒吞之后天老。

青童递酒金觞疾，列坐红霞神气逸。

笑说留连数日间，已是人间一千日。

瑶台绛节游皆遍，异果奇花香扑面。

松窗梦觉却神清，残月林前三两片。

作者简介：王毂，唐诗人。字虚中，自号临沂子。宜春（今属江西）人。乾宁五年登进士及第。历国子博士，终尚书郎。未第时为《玉树曲》，大播于时。